ESUADZE 12
Ibesi Dɛn Atwe Epin Nyankopɔn?
1. Aso mpaabɔ nyina na Nyankopɔn tsie?
Nyankopɔn to nsa frɛ nyimpa nyina dɛ wɔntwe mpin no wɔ mpaabɔ mu. (Ndwom 65:2) Naaso, nnyɛ mpaabɔ nyina na otsie. Dɛ nhwɛdo no, okun a ɔyɛ ne yer ayaayaadze no, ne mpaabɔ kwan botum esiw. (1 Peter 3:7) Bio so, Nyankopɔn enntsie Israelmba no hɔn mpaabɔ ber a wɔkɔr do yɛɛ ndzeyɛbɔn no. Hokwan a yeenya dze bɔ Jehovah mpaa no, ɔnnsɛ dɛ yebu no tootooba da. Sɛ ndzebɔnyɛfo mpo nya nnuho a, Nyankopɔn betsie hɔn mpaabɔ.
2. Ebɛn kwan do na ɔsɛ dɛ yɛbɔ mpaa?
Mpaabɔ kã hɛn som ho, dɛm ntsi ɔsɛ dɛ yɛbɔ Jehovah, hɛn Bɔfo no, nkotsee mpaa. (Matthew 4:10; 6:9) Bio so, susuampaara dɛ bɔn wɔ hɛn ho yi, ɔsɛ dɛ yɛbɔ mpaa wɔ Jesus ne dzin mu osiandɛ owui maa hɛn bɔn. (John 14:6) Jehovah mmpɛ dɛ yɛbɛkyer mpaabɔ egu hɛn tsir mu anaa yɛbɔkyerɛw na yɛabɔ. Ɔpɛ dɛ yefi hɛn akoma mu bɔ mpaa.
Hɛn Bɔfo no botum atse mpaa a yɛbɔ wɔ akoma mu na ommpuei wɔ hɛn ano mpo no. (1 Samuel 1:12, 13) Ɔto nsa frɛ hɛn dɛ yɛmbɔ no mpaa aber biara, dɛ ɔyɛ anapa anaa ewimbir, ber a yeribedzidzi anaa ber a yerihyia nsɛndzendzen.
3. Ebɛnadze ntsi na Christianfo hyia mu?
Ɔnnyɛ mberɛw dɛ yɛbɔtwe epin Nyankopɔn, osiandɛ hɔn a yɛnye hɔn tse no yɛ nkorɔfo a wonnyi Nyankopɔn no mu gyedzi na wosi n’anohoba a ɔabɔ dɛ ɔdze asomdwee bɛba asaase do no ho atwetwe. (2 Timothy 3:1, 4; 2 Peter 3:3, 13) Ntsi ohia dɛ yɛnye hɛn mfɛfo agyedzifo hyia mu na yɛhyɛ hɛnho nkuran.
Sɛ yɛnye hɔn a wɔdɔ Nyankopɔn no bɔ fɛkuw a, ɔboa hɛn ma yɛtwe pin Nyankopɔn. Jehovah Adasefo nhyiamu ma yenya hokwan ahorow dze hyɛ hɛn enuanom gyedzi dzen.
4. Ibesi dɛn atwe epin Nyankopɔn?
Ibotum atwe epin Jehovah dze nam dza esũa efi n’Asɛm mu a ebɔdwendwen ho no do. Dwendwen dza ibotum esũa efi no ndwuma, n’afotu nye n’anohoba ahorow mu no ho. Mpaabɔ na ndzɛmba ho a yɛbɔdwendwen no bɔboa hɛn ma yaakyerɛ Nyankopɔn no dɔ nye ne nyansaa ho enyisɔ wɔ hɛn akoma mu.
Sɛ inya Nyankopɔn no mu ahotodo, na inya no mu gyedzi nkotsee dze a, ibotum atwe epin no. Naaso gyedzi tse dɛ abɔdze a nkwa wɔ mu. Ohia nsu, edziban na mframa. Ɔsɛ dɛ ekɔ do hyɛ wo gyedzi dzen, dze nam dwen a ebɔdwendwen siantsir a ewɔ gyedzi wɔ ndzɛmba ahorow bi mu no ho no do.
5. Sɛ etwe pin Nyankopɔn a, ebɛn mfaso na ibenya?
Jehovah dwen hɔn a wɔdɔ no no ho. Obotum abɔ hɔn ho ban efi biribiara a obotum asɛɛ hɔn gyedzi nye onnyiewiei nkwa ho enyidado a wɔwɔ no. (Ndwom 91:1, 2, 7-10) Ɔbɔ hɛn kɔkɔ wɔ ndzeyɛɛ a otum sɛɛ hɛn apɔwmudzen na enyigye a yɛwɔ no ho. Jehovah kyerɛkyerɛ hɛn asetsena kwan a oye sen biara.
Sũa Pii
BIBLE ADZESŨA HO NHYEHYƐƐ
Ebɛnadze Ntsi Na Ɔsɛ Dɛ Isũa Bible No?
Nyimpa ɔpepem pii a wofi wiadze nyina enya asetsena mu nsɛmbisa a ohia no ho mbuae efi Bible no mu. Ana epɛ dɛ eyɛ hɔn mu kor?
ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn